和劉養源
作者：高斯得
朝代：宋

paragraphs: 日景何須土圭測，臘盡熙熙好春色。
明眉翠柳弄精神，調舌珍禽破岑寂。
疊嶂融融遲日麗，雙溪渙渙層冰釋。
行看騎簇昭亭曉，還聞猿嘯高齋夕。
宛陵山澤紛紆餘，爾來憔悴緣急符。
安得春風百萬斛，爲散和氣還郊墟。
北帝回車已浸遠，東皇布令應潛孚。
原疇蘇醒天雨玉，草木滋潤淵生珠。
我詩背城猶借一，吏氣暫掃因元日。
預憂簿領還壓頭，不得時陪竹林七。
苕溪葦間舟延緣，白魚朱橘不論錢。
幽棲已入五更夢，早春顧渚何時煎。
老師謹勿先抽單，苦嫌道院颼颼寒。
吟編未載兩觳觫，莫惜娉婷珠一斛。